Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 1213

221. cikk A 14–23. és a 25–28. cikk rendelkezéseit az e szerződés hatálybalépése előtt már fennálló szabadalmakra, ideiglenes szabadalmi oltalomhoz fűződő jogokra és használati mintákra, valamint szabadalmi és használatiminta-oltalmi bejelentésekre is alkalmazni kell, a következő feltételekkel: 1. A 17. cikk (2) bekezdésében említett megfelelő idő értékelésénél az oltalom jogosultjának javára figyelembe kell venni az e szerződés hatálybalépése következtében beállt új helyzetet. 2. Ha valamely nem titkos találmány közlésére a 16. cikkben előírt három és tizennyolc hónapos határidők vagy ezek valamelyike e szerződés hatálybalépésekor járt le, ettől az időponttól egy újabb hat hónapos határidő veszi kezdetét. Amennyiben e határidők vagy ezek valamelyike ebben az időpontban még nem járt le, úgy ezek időtartama az eredeti lejáratuk napjától számított hat hónappal meghosszabbodik. 3. A titkos találmányoknak a 16. cikknek, illetve a 25. cikk (1) bekezdése szerinti közlésére ugyanezeket a rendelkezéseket kell alkalmazni; ezekben az esetekben azonban az új határidők vagy a folyamatban lévő határidők meghosszabbodásának kezdő napja a 24. cikkben említett titokvédelmi rendeletek hatálybalépésének az időpontja.

Source: https://magyarkozlony.hu/hivatalos-lapok/f4a47c4158b2eb59c5b440f523997426d1c70adc/dokumentumok/f626c1259cf359d27859685440be3f028eb56a15/letoltes